b'\n_START_ARTICLE_\nN\xc3\xa4kk\n_START_SECTION_\nTeke\n_START_PARAGRAPH_\nN\xc3\xa4ki tekkimise kohta leidub rahvasuus kolm seletust. Kui Miikael lendava maoga s\xc3\xb5dinud, sadanud 40 p\xc3\xa4eva taevast kurje vaimusid maha. Vette sattunud vaimudest tekkinud n\xc3\xa4kid. Teise arvamise j\xc3\xa4rgi s\xc3\xbcndis n\xc3\xa4kk Vanataadi teenijast. Vanataadil olnud muiste poiss ja t\xc3\xbcdruk teenimas, eksinud aga kuidagiviisi peremehe k\xc3\xa4su vastu. Karistuseks pannud Vanataat poisi tuuleks ja t\xc3\xbcdruku n\xc3\xa4kiks. Karistuse aeg kestab, kuni n\xc3\xa4kil \xc3\xb5nnestub oma asukoha vesi auruks muuta._NEWLINE_Kolmanda arvamise j\xc3\xa4rgi tekkis n\xc3\xa4kk eksinud t\xc3\xbcdrukust: t\xc3\xbcdruk tapab esmalt oma lapse ja siis uputab iseenese. Uppunud t\xc3\xbcdruk moondub esimeseks n\xc3\xa4kiks. Jaani\xc3\xb5htul t\xc3\xb5useb n\xc3\xa4kk veest v\xc3\xa4lja lapse hauda otsima. Sellep\xc3\xa4rast teatakse nii palju n\xc3\xa4ki ilmumisest jaani\xc3\xb6\xc3\xb6l k\xc3\xb5nelda.\n_START_SECTION_\nN\xc3\xa4kiga kohtumine\n_START_PARAGRAPH_\nSagedamini esinevad naissugun\xc3\xa4kid. N\xc3\xa4kineitsid meelitavad oma kaunidusega meesterahvaid enesele ligi. Vahel on nad valgeis riideis, vahel toredais ehteis, vahel aga \xc3\xbcsna alasti. Tihti n\xc3\xa4kineiud laulavad ja nende laul v\xc3\xb5lub kuuljat, nii et see neiule l\xc3\xa4hemale minnes m\xc3\xb5istuse kaotab v\xc3\xb5i s\xc3\xbcgavas kohas upub._NEWLINE_Mitte ainult vees ei p\xc3\xbc\xc3\xbca n\xc3\xa4kk inimesi uputada, vaid ka vee peal, n\xc3\xa4iteks lootsikus, paadis ehk parvel viibijat. N\xc3\xa4kk moonutab enese m\xc3\xb5nikord salakariks, kiviks lootsiku ette.\n_START_SECTION_\nOhverdamine\n_START_PARAGRAPH_\nKalamehed ja randlased katsuvad n\xc3\xa4kki ohvritega eemale t\xc3\xb5rjuda. Kipub n\xc3\xa4kk kellelegi paadis kallale, vaja talle paadist mingi asi k\xc3\xa4tte visata._NEWLINE_N\xc3\xa4kki peetakse isegi mitme haiguse tekitajaks, nimelt kui need haigused p\xc3\xa4rast ujumas k\xc3\xa4imist ilmsiks tulevad.\n_START_SECTION_\nN\xc3\xa4ited\n_START_PARAGRAPH_\n\xc3\x9cks mees leidnud korra j\xc3\xb5e \xc3\xa4\xc3\xa4rest rahakoti rahaga. Olnud selle \xc3\xbcle v\xc3\xa4ga \xc3\xb5nnelik. Edasi minnes tunnud aga, et rahakott ikka raskemaks l\xc3\xa4heb ja v\xc3\xa4gisi j\xc3\xb5e poole kisub. Mees hakand arvama, et see pole enam \xc3\xb5ige asi. Rahakott l\xc3\xa4ind nii raskeks, et suure vaevaga veel k\xc3\xa4ia saand. Siis l\xc3\xb5igand mees tasku \xc3\xbches rahakotiga p\xc3\xbckstest v\xc3\xa4lja ning katsund, et koju saand. Teine p\xc3\xa4ev vaatama tulles olnud rahakott kadund, ainult taskut\xc3\xbckid vedelend maas. Seal saand mees aru, et see oli n\xc3\xa4kk, kes teda rahakotina j\xc3\xb5kke oleks viind. ERA II 42, 649 (1) < M\xc3\xa4rjamaa khk., M\xc3\xa4rjamaa v., Vaim\xc3\xb5isa k. - Oskar Ojasson < Oskar Ojasson (1932)_NEWLINE_Kord hommikul vara l\xc3\xa4inud mees m\xc3\xb6\xc3\xb6da J\xc3\xa4gala j\xc3\xb5e \xc3\xa4\xc3\xa4rt heinamaale. J\xc3\xb5es kivi otsas istunud valges riides n\xc3\xa4kk. Meest silmates tulnud n\xc3\xa4kk l\xc3\xa4hemale. Mees hakanud karjuma, n\xc3\xa4kk tulnud aga l\xc3\xa4hemale ja n\xc3\xa4kk viinud selle mehe j\xc3\xb5kke. Igakord, kui keegi s\xc3\xa4\xc3\xa4lt m\xc3\xb6\xc3\xb6da l\xc3\xa4ks, olnud s\xc3\xa4\xc3\xa4l kuulda h\xc3\xa4\xc3\xa4li. Alles aasta p\xc3\xa4rast visatud mehe laip j\xc3\xb5est v\xc3\xa4lja samale kohale. Peale selle olla s\xc3\xa4\xc3\xa4l tihti n\xc3\xa4htud n\xc3\xa4kki, aga inimest n\xc3\xa4hes kadunud vee alla. Sellest on ka see kivi nime saanud N\xc3\xa4kikivi. ERA II 165, 219 (2) < J\xc3\xb5el\xc3\xa4htme khk., J\xc3\xb5el\xc3\xa4htme v., Joa k., Suka t. - Anna Havam, 14 a. < Jaan Sukam\xc3\xa4gi, 75 a. (1937)'